b'\n_START_ARTICLE_\nKrnska pfal\xc5\xa1ka cerkev\n_START_PARAGRAPH_\nPfal\xc5\xa1ka cerkev na Krnskem gradu je rimskokatoli\xc5\xa1ka \xc5\xbeupnijska cerkev v kraju Karnburg (Krnski grad) v ob\xc4\x8dini Gospa Sveta (Maria Saal) na Koro\xc5\xa1kem na Gosposvetskem polju (K\xc3\xa4rntner Zollfeld). Cerkev in okolica vasi sta ob vzno\xc5\xbeju \xc5\xa0entur\xc5\xa1ke gore (Ulrichsbergs). Posve\xc4\x8dena je svetnikoma Petru in Pavlu.\n_START_SECTION_\nZgodovina\n_START_PARAGRAPH_\nCerkev je bila verjetno zgrajena okrog leta 888 zaradi obiska kralja Arnulfa Koro\xc5\xa1kega in se je uporabljala kot kapela kraljeve pfalce. Ker je bil Arnulf od leta 896 do 899 rimsko-nem\xc5\xa1ki cesar, je bila cerkev tudi cesarska pfal\xc5\xa1ka cerkev, vendar utrdbe z obzidjem, obzidja, jarkov in palisade danes ni ve\xc4\x8d. Prvi\xc4\x8d je bila cerkev omenjena leta 927. Bila je v posesti salzbur\xc5\xa1kih \xc5\xa1kofov. Stavba je s svojo karolin\xc5\xa1ko arhitekturo najstarej\xc5\xa1a cerkev na Koro\xc5\xa1kem in ena najstarej\xc5\xa1ih avstrijskih cerkva.\n_START_SECTION_\nArhitektura in oblikovanje\n_START_PARAGRAPH_\nCerkev in pokopali\xc5\xa1\xc4\x8de obdaja zid. Cerkev je enoladijska z uvle\xc4\x8denim, kvadratnim korom in zahodnim predverjem s stolpom iz 15. stoletja, ki je zaklju\xc4\x8den z zvonikom. Stara cerkev je redka ohranjena karolin\xc5\xa1ka arhitektura v Avstriji; izvirna zidava je jasno vidna. V cerkvenih zidovih so vstavljeni in name\xc5\xa1\xc4\x8deni rimski reliefi in napisni kamni. Mogo\xc4\x8de je najti nagrobne napise rimskih vojakov in doma\xc4\x8dinov z razli\xc4\x8dnimi prikazanimi elementi, pokrov sarkofaga, vpisane fragmente in stele. _NEWLINE_Osmerokotni gotski krstilnik stoji v kri\xc5\xbeno obokani ve\xc5\xbei cerkve. Gotski vhodni portal s \xc5\xa1iljastim lokom nosi vrata, okovana z \xc5\xbeelezno opremo. Lesena ravna streha v notranjosti je iz leta 1929. V koru in ladji so okroglo obokana romanska okna; na severni steni je bil prehod zazidan, nad njim je podoba bo\xc5\xbeje roke, zraven je karolin\xc5\xa1ki ali otonski steber s kapitelom. Na zaklju\xc4\x8dnem zidu kora je \xc5\xa1e romanska stenska poslikava, ki je bila prebarvana. Baro\xc4\x8dna skupina Kri\xc5\xbeanje je iz 18. stoletja, baro\xc4\x8dne figure v ladji prikazujejo svetega Pavla in Osvalda na severni strani ter svetega Petra in svetega Bo\xc5\xa1tjana na ju\xc5\xbeni strani. Razpelo v ni\xc5\xa1i vrat je iz 17. stoletja.\n_START_SECTION_\nAnina kapela\n_START_PARAGRAPH_\nSkozi ju\xc5\xbeno zakristijo je srednje velika cerkev povezana z gotsko Anino kapelo, ki ima majhen kor. Na \xc4\x8dopasti strehi je stre\xc5\xa1ni jezdec s koni\xc4\x8dasto streho. Majhna \xc5\xa1iljasta lo\xc4\x8dna okna so v zunanjem zidu. Pod Anino kapelo je kostnica. V cerkvi so kipi svete Ane z Marijo, Janeza Nepomuka in Fran\xc4\x8di\xc5\xa1ka Ksaverija. Na prehodu med cerkvijo in kapelo so vidni rimski reliefi z napisi in napis z nori\xc5\xa1ko simo.'